**కర్నూలు జిల్లా కథల్లో - సిద్ధేశ్వరం అడుగు**

**కె.వెంకటస్వామి**

**పరిశోధక విద్యార్థి**

**తెలుగు అధ్యయనశాఖ**

 **శ్రీ వేంకటేశ్వర విశ్వవిద్యాలయం,తిరుపతి**

 **ఆంధ్రప్రదేశ్. భారతధేశం.**

**వ్యాసంగ్రహం:-** ఆధునిక సాహిత్య ప్రక్రియల్లో కథకు ఒక ప్రత్యేకమైన స్థానం ఉంది. మారుతున్న నవసమాజంలోని కథల్లో కూడా కొత్త వైవిధ్యం కనబడుతుంది.కర్నూలు జిల్లా కథ ప్రక్రియ కూడా విచిత్రమైనది,వైవిధ్యమైనది.విభిన్న పరిస్థితులు,ప్రాంతీయ సమస్యలు,పరిణామాలతో ఇక్కడి కథలు రూపు దిద్దుకొని,రానున్న ముందు తరాల సమాజానికి ఆలోచింపజేసే ప్రాంతీయ దోరణులు,ప్రాంతీయ అస్తిత్వాలు, ప్రాంతీయ వైఖరులే ఇతివృత్తాలుగా కథల నిండా ప్రాంతీయ సామాజిక జీవనములే కళ్ళకు కట్టినట్లుగా కనబడతాయి.కథలకు ముడిసరుకుగా ప్రాంతీయ జీవన సమస్యలను,ప్రాంతీయ పరిస్థితులను కథా వస్తువుగా చిత్రించిన తీరు కర్నూలు జిల్లా ప్రజల జీవితాలకునిదర్శనంగా కనిపిస్తాయి. కర్నూలు జిల్లా ప్రాంతీయ పరిస్థితులు, సమస్యలపై వెలువడిన కథలు ఆ ప్రాంతంలో ప్రజా జీవితాలకు, ప్రాంతీయ అభివృద్ధి మార్పులకు, ప్రజా చైతన్యాలకు, విప్లవాలకు నిదర్శనం. కథకుడు చిత్రించిన సమస్య సామాజిక మార్పుకు మార్గంగా మారి భవిష్యత్లో పరిపాలకులుగానీ, ప్రభుత్వాలు గానీ, ప్రాంతీయంగా నెలకొని ఉన్న సమస్యకు పరిష్కారంగా తమ విధి విధానాలలో మార్పులు చేర్పులు చేసి ప్రాంతీయ సమస్యపై శాశ్వతమైన చర్యలను చేప్పటేలా,భవిష్యతో ప్రణాళికను రూపొందించి,ప్రజా సంక్షేమానికి నాంది పలుకుతారనే ఆశయాన్ని కథల్లో వెలువరించారు.కనుకనే సిద్దేశ్వర అదుగు కథలను సమస్య పరిష్కారాత్మక ధోరణిలో ఆలోచించి.విశ్లేషణాత్మక పద్ధతిలో సిద్దేశ్వరం అడుగు గురించి కేవలం ప్రాంతీయ ధోరణిలో చెప్పవచ్చు.

**కీలకపదాలు:-** కర్పూలు జిల్లా కథలు, ప్రాంతీయత, సిద్ధేశ్వరం, ప్రాంతీయ అస్థిత్వం, ప్రాజెక్టు - 1960, ప్రాంతీయాభివృద్ధి, నది జలాలు, రాయలసీమ, కర్నూలు జిల్లా పశ్చిమ ప్రాంతం, పాళెగాళ్లు.

**పరిచయం:** ప్రాంతీయంగా ఉండే సమస్యలు, ప్రత్యేకతలు ఆ ప్రాంతీయ ప్రజాజీవితాలను బలంగా ప్రభావితం చేస్తాయి. అది ప్రాంతీయంగా అభివృద్ధి, వెనుకబాటు,వివక్షతలకు సంకేతంగా కనబడుతుంది. కర్నూలు జిల్లా ప్రాంతం ప్రజలకు సిద్ధేశ్వరం ప్రాంతం పేరు తలంపుకు రాగానే 60 సంవత్సరాల వెనుకబాటు తనం,ప్రాంతీయ వివక్షత,మోనాపూరిత వైఖం. ప్రజలకళ్ళముందు కనబడుతుంది. కర్నూలు జిల్లా ప్రాంతలకు, రాయలసీము ప్రాంతముకు వ్యవసాయం పరంగా అభివృద్ధికి ఉన్నటు వంటి ఒకే ఒక ఆధారం సిద్ధేశ్వరం. కృష్ణ జాలాల తరలింపులో కోస్తా ఆంధ్ర ప్రజలు తెలుగు జాతి, మనం, మనం అంతా ఒక్కటి అనే సెంటిమెంటు,వారి ఆలోచన దోపిడి ఎత్తగడకు రాయలసీమ వాసుల అమాయకత్వానికి మోసపోయి,అందని ద్రాక్షలాంటి పరిస్థితే సిద్ధేశ్వరం, అయితే మోసాలకు ప్రతిరూపం నాగార్జున సాగర్. ఈ వాస్తవక మోసాన్ని గ్రహించి తమ ప్రాంతాన్నికి అవసరమయ్యేలా సిద్దేశ్వరం ప్రాజెక్టు నిర్మించాలని ప్రజా ఉద్యమాలు రావడంతో,గతంలో ఉన్నటు వంటి రాష్ట్ర ప్రభుత్వాలు పట్టిసీమ ప్రాజెక్టు నిర్మాణం చేప్పట్టతామని కట్టుకథలతో ఎన్నికలలో హామి ఇస్తే రాయలసీమకు, పట్టిసీమకు ఎలాంటి సంబంధం లేదని ఇది కూడా మోసమని తేలిపోయింది.కర్నూలు జిల్లా ప్రాంత ప్రజలకు, రాయలసీమకు ఎవ్వరూ వచ్చి ప్రాజెక్టు కట్టరు… కాబట్టి మా ప్రాజెక్టుకు మేమే పునాది రాయి వేస్తామని కదలడంతో చరిత్రలో దాగిన వాస్తవాలు,ప్రాంతీయ వివక్షత ప్రాంతీయ ఉద్యమాల కదలిక,ప్రజా చైతన్యం అన్నీ కూడా సిద్ధేశ్వరం చుట్టూనే తిరుగుతాయి.

**సిద్ధేశ్వరం ప్రాజెక్టు:-**ఉమ్మడి మద్రాసు రాష్ట్రంలో కర్నూలు జిల్లా,రాయలసీమ ప్రాంత పరిస్థితులను పరిశీలించిన బ్రిటిష్ వారు కృష్ణానదిపై సిద్ధేశ్వరం గూడెం దగ్గర కృష్ణా పెన్నార్ ప్రాజెక్టు కట్టాలని తీర్మానం తెలుగువాళ్ళ నీళ్ళు, తమిళం వాళ్ళకు ఇవ్వడం ఏమిటి స్వార్థపరులు రాయలసీమ ప్రజలను రెచ్చగొట్ట సిద్ధేశ్వరం ప్రాజెక్టుకు బదులుగా నందికొండ దగ్గర నాగార్జున సాగర్ నిర్మాణం జరిపించుకోవడంలో కోస్తా ప్రాంతం వాళ్ళు తమ స్వార్థంతో ఎక్కడ సిద్ధేశ్వరం గూడెం దగ్గర ప్రాజెక్టు నిర్మాణం జరిగితే ఎగువ ప్రాంతం నీరు తనుకు అందవని, మనం, మనం తెలుగుభాష వాళ్ళం అని చెప్పి, సాటి తెలుగు వాళ్ళం అనే భావం కూడా లేకుండా కృష్ణానదీ జలాలను నాగార్జున సాగర్కు తరలించుకుని వెళ్ళారు. అప్పడు జరిగిన అన్యాయం అంతా ఇంతా కాదు....“**అన్నీ మాకే గావాల, కడుపు కొంచెం కూడా కాళీ కాకూడదు, బానపొట్ట బకాసురులు, మన వాళ్ళ పొట్టకి ఆహారాన్ని సప్లై చేయడానికి మంత్రులు, ముఖ్యమంత్రులు అవుతున్నారు. డొక్కలు ఎండిపోయి, వీపులకు కడుపు అంటుకు పోయిన మన ప్రజలను గాలికి వదిలేసినారు”-1** అని పలికిన రైతు మాటతో కర్నూలు ప్రాంత రాజకీయ నాయకులు, రాయలసీమ రాజయనాయకులు ఎంతలా అమ్ముడు పోయారనే వాస్తవ నిజం బహిర్గతమైంది. సిద్ధేశ్వరం ప్రాజెక్టు నిర్మాణం కోసం తిరుగుబాటు జరుగు తుంటే, సిద్ధేశ్వరం ప్రాజెక్టు నిర్మాణానికి చేయి చేయి కలసి అడుగులో అడుగు వేస్తూ ముందుకు కదిలిన ఉద్యమకారుల్ని అడుగడుగు నా ఆపివేయడం, ఎండిపోయిన చెట్లు,మనుషులు తిరగని రాళ్ళు గుట్టల ప్రాంతంలో 144 సెక్షన్ అమలు పెట్టారంటే ఎంత తీవ్రమైన ప్రాంతీయ వివక్షతను చూపిస్తున్నారనేది తేటతెల్లమైంది.

సిద్దేశ్వరం ప్రాజెక్టు అనే మాట గుర్తుకు వచ్చిన వెంటనే కర్నూలు జిల్లా కథల్లో కొన్ని కుటుంబాల జీవితాలు కళ్ళముందు కనబడతాయి నల్లమల అడవీ ప్రాంతంలో పెచ్చెరువు గూడెం చెంచుల సమాజం కూడా చరిత్రను సంతరించుకుంది.వందల మంది జీవితాలను పణంగా పెట్టి పునాది రాళ్ళుగా మిగిలాయి,చాలా కుటుంబాలు విషాదాలను మూటకట్టుకున్నాయి,మరికొన్ని కుటుంబాలు నెత్తుర చారికలద్దుకున్నాయి, మరి కొందరు కన్నీటి శోకసంద్రంలో తలదా కున్నారు.ఇన్ని భయకరమైన సంఘటనలతో ముడిపడిన సిద్ధేశ్వరం అడుగు మాత్రం ముందుకు కదలలేక పోయింది.“**నలభై ఎకరాల ఉన్నాయి, కాలువలు తొవ్వారు కానీ నీళ్ళు లేవు. ఎప్పడిచ్చేదీ తెలుయదు. ఏటా కరువు, దొరికిన చోటల్లా వడ్డీలకు తెచ్చి పెట్టడగా అప్పులు తీరేటి లేదు”-2**  అశ్వత్థరెడ్డి పాత్ర ద్వారా రైతుల బతుకులను, ఆత్మహత్య చేసుకున్న రైతుల భార్యల బతుకులు దయనీయమైన స్థితిలోకి వెళ్ళిన చారిత్రాత్మక సత్యాలకు నిలువుటద్దం సిద్ధేశ్వరం. ప్రాజెక్టు కట్టాలని సర్వేచేసి పాతిన రాళ్ళున్నాయి. కానీ రిజర్వాయర్ నీళ్లు, కోస్తా వైపు వెళ్ళి పోయాయి ఇక మిగిలింది గుండెల్లో భాద, కళ్ళలో దుఃఖం, లేదంటే తవ్విన కాలువ గట్టు మీద ఎండిన చెట్టు కొమ్మలకు వేలాడే శవాల దృశ్యాలే కనిపిస్తాయి. సిద్దేశ్వరం ప్రాజెక్టు కోసం కపిలేశ్వరం, సిద్ధేశ్వర గూడెం,ఆత్మకూరు,పెచ్చెరువు గూడెం,ఉద్యమ స్పూర్తితో పోరాడుతూ మనమే శంఖుస్థాపన చేద్దాం పదండి అనే పిలుపును ఇచ్చాడు.

**సిద్దేశ్వరం ప్రాజెక్టుపై వివక్షత:-** రాయలసీమ ప్రాంతానికి దాహర్తిగా భావించి పట్టిసీమ నిర్మించితే, తాగునీరు, సాగునీరు సీమ జిల్లాలకు అందుతాయనే ప్రయత్నమేపట్టిసీమ.వాన కాలంలో వర్షపు నీరు, వరదనీరు హంద్రీవంకతో తుంగభద్రలోకి ప్రవహిస్తాయి, హంద్రీనీవా కాలువ ఏమో పశ్చిమ దిక్కు ప్రవహించి అనంతపురం వైపు వెళ్ళుతుంది.ఈ రెండింటి వలన కర్నూలు జిల్లా ప్రాంతీయ ప్రజల జీవితాలు బాగుపడటం కలే. ఈ కల నిజం కావాలంటే శ్రీశైలం ప్రాజెక్టులో 885 అడుగుల మట్టం నీరు ఉండాలి,అప్పుడు గానీ పోతిరెడ్డిపాడు, పట్టిసీమ శ్రీశైలం రిజర్వాయర్ల నుండి కర్నూలు జిల్లా ప్రాంతం జీవదారగా మారుతుంది. అందుచేత భవిష్యత్ పరిస్థితుల దృష్ట్యా కర్నూలు జిల్లా పశ్చిమ ప్రాంతంలో ఉండే గుండ్రేవుల ప్రాజెక్టు, గాజులదిన్నె ప్రాజెక్టు, గురు రాఘవేంద్ర పాజెక్టులకు నీటిని ఎత్తిపోతల పతకాల నుండైనా సర్దుదామంటే శ్రీశైలం ఎగువన ఉండే సిద్దేశ్వరం గూడెం ప్రాంతంలో సిద్దేశ్వరం ప్రాజెక్టుపై పరిపాలకు చూపి చిన్న చూపే కర్నూలు జిల్లా కరువులకు కేంద్రంగా మారిందనడానికి కాల్వ వంటి కథల్లో ప్రత్యక్షంగా కాకపోయినా, పరోక్షంగానైనా సిద్దేశ్వరం ప్రాజెక్టుతోనే ముడిపడింది. ఎందుకంటే కర్నూలు జిల్లా పశ్చిమ ప్రాంతంలోని ఎర్రకోట, ఎమ్మిగనూరు, నాగలాపురం, గువ్వలదొడ్డి, గోనెగండ్ల, ఆదోని, ఆస్పరి ప్రాంతీయ ప్రజల నుండి ప్రశ్న ఎదుర్వడంతో కాల్వకు, సిద్దేశ్వరంకు ఉండే అనుబంధం బయట పెట్టాడు రచయిత కాల్వ కథలో **“రాయలసీమకి, అన్నేయం జరిగేద్య, మన నీళ్లన్నీ పైన ఉన్నోళ్ళు, కింద ఉన్నోళ్ళు దోచుకుంటుండారు, మనూరి కాల్వ సూసి కుడా మీకి బుద్ధి రాల్యా కదా నాయినా”-3**  అని కర్నూలులో కాలేజీలో చదువుతున్న అంజినేయ్య కొడుకు వేసిన ప్రశ్నకు సమాధానంగా ఈ ప్రాంతంపై కర్ణాటక వారు, ఆంధ్రా ప్రాంతం వారు మోసం చేస్తుంటే కనీసం పోరాట ఉధ్యమ స్పూర్తిని అయినా నింపు మేల్కొనండి అనీ,రాయలసీమకి నీళ్ళుకావాలని ధరనాలు చేస్తుంటే, గుండ్ర్యావుల, వేదవతి ప్రాజెక్టులు నిండాలంటే సిద్దేశ్వరం ప్రాజెక్టు నిర్మాణం అవసరమనే నినాదం కాల్వ కథలో చదుకునే యువతకు ప్రాజెక్టుల జీవం ఎక్కడనే సంకేతానికి ఊపిరి పోసినట్టు ఉంటుందని రచయిత మారుతి పౌరోహితం తన అంతర్మదనాన్ని వ్యక్తపరిచాడు.

**సిద్దేశ్వరం ప్రాజెక్టు-ఉధ్యమం:-** కర్నూలు జిల్లాలో పాలెగాళ్ళ వ్యవస్థ ఒకప్పుడు బలమైనదిగా పేరు పొందినది. ఈ పాలేగాళ్ళు త్యాగానికి మారుపేరు, వీరత్వానికి చిహ్నంగా ఉండేవారు. వీరత్వం కలిగిన వీరగళులు ప్రతి గ్రామానికి రక్షకులుగా ఉండేవారు. వీరు దోపిదారుల నుండి, దొంగల నుండి గ్రామాలను రక్షించే వారు. వారి అవసరం నేడు సిద్ధేశ్వరం అలుగు ప్రాజెక్టుకు అవరమైందని నీటి దొంగలించుకుని వెళ్ళుతున్న వారి నుండి వీరగళ్లులే రక్షిస్తారు, మనం బయపడాల్సిన అవసరంలేదు.అందరం కలసికట్టుగా ఉద్యమించి, సిద్దేశ్వరం ప్రాజెక్టుకు శంఖు స్థాపన జరగాల్సిందే, అందురూ ఉద్యమ రూపంలో సిద్ధంకండి అని వీరేశ్ పాత్రతో ఉద్యమ పోరాటానికి పిలుపును ఇచ్చాడు రచయిత రెండో వీరగళ్లు కథలో **“లేదు నాయనా, నిజంగా యీ విగ్రహం తాతదే. తాతది గూడా నా పేరే. వీరగళ్లు అయినాడంటా, తాతను సిద్దేశ్వరం చేరిస్తే, డ్యామ్లో నీళ్లు కిందికి పోనీయకుండా, కావలి కాస్తాడంటా, నాతో చెప్పినాడు, తాతను సిద్దేశ్వరం చేరిస్తే మనకు పంటలు పండుతాయి నాయనా”-4**  అని నారాయణ కొడుకు వీరేశ్ విప్లవ ఉన్మాదంతో చెప్పటం కర్నూలు జిల్లా ప్రాంత ప్రజలకు పరోక్షంగా పరోకంగా విప్లవ హెచ్చరికలు చేశాడు. ఎందుకంటే పురితిప్పిన మీసాలు, తీక్షణమైన కళ్లు, బలమైన శరీరం, తలపాగ, చేతిలో కత్తి, ఇంకో చేయి అభయముద్రతో ఉండే పాలెగాళ్ళ విగ్రహం చూస్తుంటేనే వీరత్వాన్ని, ప్రతీకగా, పోరాటానికి ధీరుడిగా ప్రఖ్యాత పొందిన వారి వారసులమేనా? వారి యొక్క వీరుని రక్తమే కదా? మన వొంట్లో ప్రవహించేదీ అయితే కదలండి మన సొత్తును దొంగలించే వారి నుండి మనం కాపాడుకోవాలనే విప్లవ పోరాట సంకేతాలను ప్రజల్లోకి తెచ్చిన తీరును రచయిత యొక్క కలము నుండి స్పూర్తి గర్వించదగినది.

**ప్రాజెక్టు-1960 వివక్షత:-** కర్నూలు జిల్లా తూర్పు భాగంలో నల్లమల అడవిలో ముని మడుగుల ఏరుపై నిర్మించతలపెట్టిన ప్రాజెక్టు శంఖుస్థాపన కళ్ళారా చూసిన ప్రజలకు కనుచూపుమేరలో కూడా కనబడకుండా పోయింది. దానికి కూడా కారణం లేకపోలేదు. సిద్ధేశ్వరం అడుగు పూర్తయితే శ్రీశైలం ఎగువ ప్రాంతం నుండి మిగతా భూమి అంతా వ్యవసాయ సాగులోకి వచ్చేది. అది కాస్తా అడుగులు ముందుకు వేయక నిలిచి పోయింది (నిలిపివేశారు),ఆశా జీవి అయిన రైతు కనీసం మునిమడుగుల ప్రాజెక్టు1960 నిర్మాణంకు శంఖుస్థాపన చేశారు. ఈ ప్రాజెక్టుతో వడ్లరామాపురం మొదలకొని ఆ చుట్టు పక్కల ఉండే గ్రామాలన్నింటి పొలాలకు నీరు పారి మెట్టభూములన్నీ తరిపోలాలుగా, పంటపొల్లాలన్ని సస్యశ్యామలంగా అవుతాయని ఆశపడ్డ రైతుల ఆశలు అడియాశలుగానే మిగిలియాయి అని లొట్టిగాడు దీనంగా ముఖం పెట్టె ధర్మయ్యతో పలికిన మాటలతోనే ప్రాజెక్టులు కర్నూలు జిల్లా రైతు ప్రజానికానికి,వారి జీవితాలతో ఎంత బలంగా ముడిపడిందో వారి ఆవేదనలో వ్యక్తమయింది. ప్రాజెక్టు-1960 కథలో **“ఏం ప్రాజెక్టో ఏమో? అదెప్పుడ పూర్తిగావాల్నో? ఇంత వరకు పనే మొదలు పెట్టల్యా! ఈ ఊల్లో నాకేపని చేయడానికి తోచుబడికావడంల్యా! సున్నిపెంటలో మాన మామున్నాడు. ఆ ఊర్లో నీవేం బత్కుతావురా? ఏదో ఒక పని నేను సూస్తా. రారా అంటున్నాడు. నాకు కూడా ఈ ఊర్నుంచి ఎల్లిపోదామనే ఉంది. సేను తీసుకో సిన్నాయనా”-5**  అంటూ చెప్పడంతో రైతుల మనోవేదనను, ఏవిధంగానూ లెక్కించలేని బాధ కనబడుతుంది. 1960 లో ప్రారంభమైన ప్రాజెక్టు సరాసరి సక్రమంగా నిర్మాణ పనులు జరిగితే అటు, ఇటూగా పది సంవత్సరాలు కాలం పట్ట వచ్చు కానీ ఈ ప్రాజెక్టు 1970 అయినా పూర్తి కాలేదు, 1980,1990,2000 అయినా పూర్తి కాక పోవడంతో ప్రాజెక్టుల నిర్మాణంలో ప్రభుత్వ యంత్రాంగం, రాజకీయ పాలకులు, ఎంతలా వివక్షతను చూపిస్తూ, కర్నూలు జిల్లా ప్రాంతీయ అభివృద్ధికి తీరని ద్రోహం చేశారని రచయిత లోపాలను ఎత్తి చూపాడు.

**ఉపసంహారం:-** కర్నూలు జిల్లా భౌగోళక పరిస్థితుల దృష్ట్యా విభిన్నమైన నైసర్గిక స్వరూప స్వభావాలతో విచిత్రమైన వాతావరణ పరిస్థితులు ఆవరించబడే ప్రాంతం. ఎక్కువ శాతం భూభాగం వర్షాధార భూములే,ఉన్న రెండు నదుల్లో కృష్ణా,తుంగభద్ర నదులు జీవనదులు కూడా కాకపోవడంతో వ్యవసాయ రంగం మొత్తం వర్షం మీద ఆధార పడాల్సిందే,అందుచేత వర్షాలు వస్తే ప్రజల జీవనాధారం, లేకపోతే కరువులు,వలసలు, రైతుల ఆత్మహత్యలు మాత్రమే కనబడేవి. వీటిని నివారించాలంటే వ్యవసాయాన్ని సస్యశ్యామలం చేయాలి, వ్యవసాయంతో పచ్చగా పైర్లుండాలంటే నీటిని నిల్వచేసే ప్రాజెక్టు ఉండాలనే ఉద్దేశ్యంతో పోరాటాలు, ధర్నాలు, ప్రాంతీయ చైతన్యం ప్రారంభమై సిద్ధేశ్వరం ప్రాజెక్టును నిర్మించాలనే సంకల్పంతో ఊళ్లకు ఊళ్ళు సిద్ధేశ్వరం గూడెం వైపుకు పయనించి, తామే స్వంతంగానైనా ప్రాజెక్టును నిర్మించుకుంటాం అని ఉద్యమించిన పరిస్థితులకు అద్దం పట్టేలా సిద్ధేశ్వరం అలుగు కథల యొక్క అంతరార్థం బలంగా వ్యక్తీకరించబడినది.

**పాదసూచికలు:**

1. రెండు సందర్భాలు : కె.సుభాషిణి : పుట:24
2. ఇన్ మోషన్: పాణి: పుట:32
3. మారుతి పౌరోహితం: కాల్వ:పుట: 46
4. రెండో వీరగళ్లు: జి.వెంకటకృష్ణ: పుట:54
5. ప్రాజెక్టు-1960 : కె.ఎస్.ఎన్.రాజు : కర్నూలు కథ: పుట:154

**ఉపయుక్త గ్రంథాలు**

1. సిద్ధేశ్వరం అడుగు కథలు, **రాయలసీమ ప్రచురణలు.** కర్నూలు,2020
2. బండి నారాయణ స్వామి, ***రాయలసీమ సమాజం సాహిత్యం***. పర్ స్పెక్టివ్స్, హైదరాబాద్, 2019.
3. డా.కె.శ్రీదేవి, ***సీమకథ అస్థిత్వం***. విశాలాంధ్ర పబ్లిషింగ్ హౌస్, విజయవాడ, 2016.
4. డా.ఎం.హరికిషన్, ***కర్నూలు కథ*** . దీప్తి ప్రచురణలు , విజయవాడ, 2020.
5. డా.ఎం.హరికిషన్, ***హరికిషన్ కథలు***. దీప్తి ప్రచురణలు , విజయవాడ, 2021.
6. చంద్రశేఖర్ రెడ్డి, రాచపాళెం. ***మన నవలలు మన కథానికలు***. విశాలాంధ్ర పబ్లిషింగ్ హౌస్, విజయవాడ, 2013.
7. కె.ఎన్.ఎస్.రాజు , ***కె.ఎన్.ఎస్.రాజు కథలు***. జి.ఎ.ఆర్.గ్రాఫిక్స్ & ప్రింటర్స్, హైదరాబాద్, 2002.
8. కథానిక- స్వరూప,స్వభావాలు, పోరంకి దక్షిణామూర్తి,నవోదయ పబ్లిషర్స్, విజయవాడ, 1988.
9. తెలుగు కథానిక, పోరంకి దక్షిణామూర్తి, విశాలాంధ్రర పబ్లిషింగ్స్, హైదరాబాదు,1998.
10. కథా శిల్పం, వల్లంపాటి వెంకట సుబ్బయ్య, విశాలాంధ్రర పబ్లిషింగ్స్, హైదరాబాదు,1995.